Predkladacia správa

Podnet na vypracovanie návrhu zákona 
       Ministerstvo zdravotníctva Slovenskej republiky predkladá návrh zákona, ktorým sa mení a dopĺňa  zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a  o zmene a  doplnení niektorých zákonov, podľa Plánu legislatívnych úloh vlády Slovenskej republiky na rok 2007.

Vyjadrenie účelu a odôvodnenie potreby návrhu zákona
        Účelom návrhu zákona, ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a o zmene a doplnení niektorých zákonov je orientácia poskytovania zdravotnej starostlivosti na prevenciu a na včasnú diagnostiku ochorení a upraviť rozsah poskytovania kúpeľnej starostlivosti. 

Ďalej sa navrhujú opatrenia na zabránenie nežiaducim javom v oblasti praktickej realizácie liekovej politiky v oblasti kategorizácie liečiv a liekov, zdravotníckych pomôcok a dietetických potravín. 

Obsah návrhu zákona
Vzhľadom na orientáciu zdravotníctva na prevenciu a včasnú diagnostiku ochorení, bolo potrebné urobiť zmeny v uvedenom zákone. V návrhu zákona sa upresňujú niektoré ustanovenia, ktoré v praxi spôsobujú nejasnosti, dopĺňa a spresňuje sa rozsah zdravotnej starostlivosti poskytovanej v rámci preventívnych prehliadok, rozširuje sa dostupnosť kúpeľnej starostlivosti, upravujú a spresňujú sa všeobecné podmienky na jej získanie a prehodnocujú sa diagnózy v indikačnom zozname kúpeľnej starostlivosti v tom zmysle, aby boli vytvorené podmienky na  absolvovanie kúpeľnej starostlivosti poistencom, ktorí ju najviac potrebujú.

         Spresňuje sa prebranie smernice Rady 89/105/EHS z 21. 12. 1988 týkajúcej sa transparentnosti opatrení vzťahujúcich sa na  určenie cien humánnych liekov a ich zaradenie do  pôsobnosti národných zdravotných poisťovní.

Zavádza sa možnosť podávať žiadosť o zmenu v kategorizácii liečiv a liekov, zdravotníckych pomôcok a dietetických potravín. Ďalej sa navrhuje ustanovenie kategorizačnej rady pre liečivá a lieky, kategorizačnej rady  pre zdravotnícke pomôcky a kategorizačnej rady pre dietetické potraviny, ako poradných orgánov ministra zdravotníctva posudzujúcich rozklady k vydaným rozhodnutiam o kategorizácii. 

V čl. II sa novelizuje zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov. Navrhuje sa zvýšenie správnych poplatkov za zaradenie liečiva a lieku do zoznamu liekov, zdravotníckych pomôcok do zoznamu zdravotníckych pomôcok a dietetických potravín do zoznamu dietetických potravín z 1000 Sk na 4000 Sk. 
V čl. III sa mení a dopĺňa sa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov. Navrhujú sa zmeny v ustanoveniach o výdaji náhradného generického lieku, ktoré úzko súvisia s kategorizáciou liečiv a liekov. Ďalšie zmeny sa navrhujú  pri predpisovaní liekov, zdravotníckych pomôcok a dietetických potravín vo väzbe na zmluvné vzťahy poskytovateľov zdravotnej starostlivosti so zdravotnými poisťovňami.

Informácia o medzirezortnom pripomienkovom konaní

        Návrh zákona, ktorým sa mení a dopĺňa  zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov a  o zmene a doplnení niektorých zákonov bol v medzirezortnom pripomienkovom konaní v dňoch 25. 7. – 14.8.2007. Vyhodnotenie medzirezortného pripomienkového konania je súčasťou predloženého materiálu. Návrh zákona sa predkladá s rozpormi.

        Predložený návrh zákona prerokovala Legislatívna rada vlády Slovenskej republiky dňa 11. septembra 2007. Pripomienky Legislatívnej rady vlády Slovenskej republiky sú zapracované do predloženého návrhu.